SCI วิ่งฉิว 7% รับข่าวดีคว้างานใหม่มูลค่ารวม 1.1 พันลบ. จ่อรับรู้ไตรมาส 4/62
SCI วิ่งฉิว 7% รับข่าวดีคว้างานใหม่มูลค่ารวม 1.1 พันลบ. จ่อรับรู้ไตรมาส 4/62 ณ เวลา 15.39 น. ราคาอยู่ที่ระดับ 1.56 บาท บวก 0.10 บาท หรือ 6.85% สูงสุดที่ระดับ 1.62 บาท ต่ำสุดที่ระดับ 1.47 บาท ด้วยมูลค่าการซื้อขาย 5.76 พันล้านบาท
30 ต.ค. 2562

ผู้สื่อข่าวรายงานว่า ราคาหุ้น บริษัท เอสซีไอ อีเลคตริค จํากัด (มหาชน) หรือ SCI ณ เวลา 15.39 น. อยู่ที่ระดับ 1.56 บาท บวก 0.10 บาท หรือ 6.85% สูงสุดที่ระดับ 1.62 บาท ต่ำสุดที่ระดับ 1.47 บาท ด้วยมูลค่าการซื้อขาย 5.76 พันล้านบาท

นายเกรียงไกร เพียรวิทยาสกุล ประธานเจ้าหน้าที่บริหาร SCI เปิดเผยว่า บริษัทฯได้รับงานใหม่มูลค่ารวมกว่า 1,100 ล้านบาท แบ่งเป็นงานงานเสาส่งไฟฟ้าแรงสูง ของการไฟฟ้าฝ่ายผลิตแห่งประเทศไทย (กฟผ.) มูลค่า 600 ล้านบาท งานสะพานเหล็กรถไฟ ของการรถไฟแห่งประเทศไทย (รฟท.) มูลค่า 200 ล้านบาท งานตู้สวิตช์บอร์ด และรางเดินสายไฟมูลค่า 300 ล้านบาท ซึ่งจะทยอยรับรู้รายได้ตั้งแต่ไตรมาส 4/62 เป็นต้นไป
“แนวโน้มผลการดำเนินงานช่วงปลายปีน่าจะมีทิศทางที่ฟื้นตัวขึ้น จากงานในมือรอรับรู้รายได้ที่เพิ่มขึ้น และบริษัทฯ อยู่ระหว่างการประมูลงานใหม่อีกหลายโครงการ นอกจากนี้งานจากโรงงานผลิตเสาส่งไฟฟ้าแรงสูง และเสาสื่อสารโทรคมนาคม ในประเทศเมียนมา ซึ่งเริ่มเดินเครื่องอย่างเป็นทางการแล้วเมื่อต้นปีที่ผ่านมา เริ่มมีทิศทางที่ดีขึ้น จะหนุนธุรกิจเติบโตอย่างแข็งแกร่ง”
ส่วนแนวโน้มธุรกิจในปี 2563 คาดว่าจะเติบโตอย่างมีนัยสำคัญทั้งจาก Backlog ที่เข้ามาในช่วงไตรมาส 4 และงานใหม่ที่เข้าร่วมประมูลที่จะทยอยประกาศผล รวมถึงโครงการใหม่ที่จะเปิดประมูลในปีหน้าที่คาดว่าจะเพิ่มขึ้น จากการขยายการลงทุนโครงสร้างพื้นฐานของรัฐบาล และการลงทุนของเอกชน